钦定古今图书集成/明伦汇编/氏族典/第080卷 > 吴伟
## 钦定古今图书集成/明伦汇编/氏族典/第080卷 > 吴伟

按《名山藏艺妙记》：“伟字次翁，江夏人。少孤贫，善赵子
甲。一日与甲出，遇一道士，目异之，与之期东门大石
上，两反皆后，三期乃得。道士刺石出泉饮之曰：‘二君
去，此技当名天下’。遂别不复见。伟后学画，专十二科，
山水人物苍劲入神品，名籍甚公卿间。宪宗召授锦
衣卫镇抚，待诏仁智殿。伟好剧饮，命妓值其饮，或经”
旬不饭。人欲得伟画者，则载酒携妓往。一日被诏正
醉，中官扶掖入，踉跄行殿中。上命作《松泉图》，伟跪翻
墨汗，信手涂成。上叹曰：“真仙笔也。”伟戅直有气，岸非
其人，虽笃请不应。即素昵，一言不合，辄投砚起。其出
入掖庭，奴视中贵人求画，又多不与。于是中贵人数
短之。居无何，放归南都。孝宗登极，复召见便殿，命画，
称旨，授锦衣百户，赐印章曰“画状元。”伟思还楚，蒙恩
祭扫武昌，数月，还次采石，有旨趣回京，赐第西街。逾
二年，称疾归，居金陵秦淮上。武宗即位，复使使召之，
未就，道中酒死。而赵甲者，塑神像甚灵异，著名楚中。